Serbske wótkubłanje a kubłanje w pśedšulskem wobłuku w źiśownjach Dolneje Łužyce
Źiśi w Dolnej Łužycy dožywjaju serbsku rěc lěbda hyšći ako familijowu rěc. Togodla pósrědnja se wóna w někotarych źiśownjach za źiśi w starstwje wót 1. lěta, aby se zmóžnjał źiśam kontakt ze serbskeju rěcu tak jěsno ako jo móžno. Pśeto šym jěsnjej zachopinaju wóni z pśiswójenim drugeje rěcy, śim lažčej raźi se jim nawuknjenje rěcy. Wótwisnje wót lokacije Witaj-model w Dolnej Łužycy póbitujo se pak w jadnotliwych kupkach pak w cełej instituciji.
Pósrědnjenje rěcy w pśedšulskem wobłuku w ramiku Witaj-projekta wótměwa se zwětšego pó metoźe imersije a pó principje „jadna wósoba – jadna rěc“. Z Witaj źiśi, kenž su za wětšy źěl z nimskorěcnych familijow, zanurjaju se grajkajucy do nowego rěcnego swěta. Specielnje w serbskej rěcy wukubłane wótkubłarki powědaju ze źiśimi pó móžnosći konsekwentnje w drugej rěcy. Z tym wóni pósrědnjaju samske wopśimjeśa a kompetence ako w kuždej drugej źiśowni. Aby źiśi lažčej namakali pśistup k serbskej rěcy, wótkubłarki znaglědnjaju to, což jo gronjone, pśez wuraznu mimiku a gestiku. Wóni wuběraju se wědobnje słowa, wóspjetuju swóje wugronjenja abo zwuraznjaju je z drugimi słowami.
Pśedewšym na jsach młoge luźe powědaju hyšći źinsa serbski ako maminu rěc. Za pśiswójenje serbšćiny ako drugeje rěcy w źiśowni kněže idealne wuměnjenja. A šym jěsnjej se zachopina z drugeju rěcu, śim lažčej pśichada wuknjenje. Togodla dopórucujomy, z tym južo w źiśownjach chapjaś.
Lažy nam na wutšobje serbske wótkubłanje a kubłanje w źiśownjach pódpěraś a spěchowaś, a to mjazy drugim pśez:
- projekty za źiśi a jich familije
- didaktiske materialije
- dalejkubłanje za wótkubłarki
- pśednoski ako teke informaciske zarědowanja nastupajuce serbske wótkubłanje w źiśownjach
Źiśownje Górneje Łužyce
We wěstych regionach Górneje Łužyce źiśi wótrostuju wót małosći z dwěma rěcoma: serbskeju a nimskeju. Pśedewšym na jsach někotare luźe powědaju hyšći źinsa serbski ako maminu rěc. Za rane pśiswójenje serbšćiny ako drugeje rěcy w źiśowni kněže kradu dobre wuměnjenja. Teke how źiśi pśiswójuju sebje rěcne znajobnosći pó Witaj-modelu a metoźe imersije. Maminorěcne serbske wótkubłarki pósrědnjaju źiśam, kótarež za wětšy źěl póchadaju z nimskorěcnych familijow, serbšćinu.
Jolic cośo zgóniś wěcej wó Witaj-modelu w pśedšulskem wobłuku, woglědajśo se naš film wó Witaj, abo pśecytajśo se našu brošuru we wobłuku Downloads. Dalšna literatura k serbskemu wótkubłanju a kubłanju namakajośo teke we wobłuku Downloads:
Jolic cośo zgóniś wěcej wó toś tej wuknjeńskej metoźe, wóglědajśo se naš film a pśecytajśo naše brošurki we wobłuku download. Dalšnu literaturu k serbskorěcnemu wótkubłanju a kubłanju namakaśo teke we wobłuku download.
Kazniska slězyna
Serbskorěcne wótkubłanje w źiśownjach a jogo specifiske spěchowanje w Bramborskej a Sakskej jo kazniski zakokulone:
- Kazń k rědowanju pšawow Serbow w kraju Bramborska § 10 (1) (Serbska kazń – SK) z 7. julija 1994 (GVBl.I/94, Co. 21, bok 294) slědny raz změnjona pśez artikel 1 kazni z 11. februara 2014 (GVBl.I/14, Co. 07)
- Druga kazń k pśewjeźenju 8. knigłow socialnych kazniskich knigłow – źiśeca a młoźinska pomoc § 3 (5)
(Kazń wó źiśownjach – KitaG 27. junija 2004)
- w §§ 2 a 20 kazni wó wugótowanju źiśownjow (SächsKitaG z 15.05.2009)
- w póstajenju wó wugótowanju źiśownjow w serbskem sedleńskem rumje (SächsSorbKita z 19.09.2006)
pol_Latn szl_Latn szl_Latn szl_Latn hrv_Latn szl_Latn nob_Latn pol_Latn hrv_Latn umb_Latn szl_Latn hrv_Latn pol_Latn ltg_Latn szl_Latn szl_Latn slv_Latn slv_Latn pol_Latn slv_Latn